**Αθήνα, 14 Μαρτίου 2022**

**Α.Π.:** 3875/14.3.2022

Ε Ρ Ω Τ Η Σ Η

Προς

Κύριο Υπουργό Οικονομικών

Κύριο Υπουργό Εργασίας και Κοινωνικών Υποθέσεων

ΘΕΜΑ: «Στήριξη των εργαζομένων στον τουρισμό που είναι άνεργοι και δεν έχουν καμία εισοδηματική κάλυψη»

Κύριοι Υπουργοί,

Οι εργαζόμενοι στον τομέα του τουρισμού έχουν πληγεί καίρια από την πανδημία.

Ο κλάδος του τουρισμού κατέγραψε τις μεγαλύτερες απώλειες την περίοδο της πανδημίας, κάτι που είχε σαφείς επιπτώσεις στο ανθρώπινο και εργατικό δυναμικό.

Πολλά ξενοδοχεία και επιχειρήσεις δεν άνοιξαν ή άνοιξαν για μικρότερο χρονικό διάστημα την τελευταία διετία.

Η ελπίδα για την επάνοδο στην κανονικότητα και για μια καλή τουριστική χρονιά ήταν έντονη. Οι εξελίξεις, όμως, από τον πόλεμο στην Ουκρανία δημιουργούν έναν εύλογο προβληματισμό.

Ο προβληματισμός αυτός εντείνεται από το κύμα των ανατιμήσεων που πλήττει κατά κανόνα τους οικονομικά αδύναμους.

Σε αυτή τη συγκυρία, υπάρχουν εργαζόμενοι στον τουρισμό που έχοντας λήξει το επίδομα ανεργίας που λάμβαναν, είναι χωρίς καμία εισοδηματική κάλυψη.

Η Πολιτεία, έχοντας στηρίξει τους εργαζόμενους στον τουρισμό με συγκεκριμένα μέτρα την περίοδο της πανδημίας, θα πρέπει να επικαιροποιήσει τα μέτρα στήριξης, σε αυτή τη χρονική συγκυρία, για τη συγκεκριμένη κατηγορία εργαζομένων, είτε με την παράταση του επιδόματος ανεργίας, είτε με την ένταξη της συγκεκριμένης κατηγορίας των ανέργων στον τουρισμό (που δεν λαμβάνουν επίδομα ανεργίας) στους δικαιούχους για το έκτακτο βοήθημα που θα δοθεί για το Πάσχα.

Κατόπιν των ανωτέρω

Ερωτώνται οι Κύριοι Υπουργοί

1. Mε δεδομένη τη δυσμενή συγκυρία που βιώνουν οι εργαζόμενοι στον τουρισμό που είναι άνεργοι χωρίς εισοδηματική κάλυψη, προτίθενται να προχωρήσουν σε μέτρα στήριξης όπως η προσωρινή επέκταση του επιδόματος ανεργίας ή εναλλακτικά να συμπεριληφθεί η συγκεκριμένη κατηγορία εργαζομένων στους δικαιούχους του ειδικού οικονομικού βοηθήματος για το Πάσχα που επεξεργάζεται η κυβέρνηση;

Ο Ερωτών Βουλευτής

Μάνος Κόνσολας

Βουλευτής Δωδεκανήσου